Der Siebenschläfer
Meine lieben Leute aus unsan Pfarrein,
Nun ja, jetz ham mir's da, de Sach, de koana braucha kann. Wisst's was blöd is? Der greislige Virus hat so an schöna Nam griagt. Altgriechisch hoaßt Corona "Ring" und ausm Lateinischn wars de "Krone". Den Leuchtring um de Sonn hoaßt ma aa Korona. In Passau gibt's sogar a Pfarrei St. Korona. Und dann gibt's natürlich aa de heilige Korona, de im 2. Jahrhundert nach Christus an Märtyrertod gstorbn is. Interessanterweise is sie aa no (neben andre Sachan) de Patronin genga Seuchen. Aiso, wer beim Betn is, kann ruhig aa de heilige Korona anrufn.
I habs ja vui leichter wia es. Des was i brauch, is in de Gschäfter no überoi da. Kerndl und Hamsterfuada mag vo euch eh koana. Und a Klopapier brauch i gar ned. Falls a moi des Essn knapp werd, dann schleich i mi ans Voglhäusl und friss de ganz Sonnenbleam-Kerndl weg.
Wenn i jetz aa amoi mera Ruah hab, aber ihr geht's ma scho ab. Hat ja doch a paar Siebenschläfer-Freunde gem und de triff i zur Zeit kaum.
Unser Pfarrer hats zur Zeit aa ned leicht: Fastenzeit is, da Salat wachst scho wieda und ned a moi Ministranten sand da, de ma schimpfa kunt. Des wird ois auf später verschobn. Mei, da wird dann was zsammkemma.
I hab jetz mei Chance gnutzt: Weil ja koane Ministrantn in de Kirch kemma derfan und da Pfarrer alloa für de Leut doch de Mess feiert, spring i jetz ois Ministrant ei. Grad dass i den Kelch datragn konn — aber es geht scho. S'Gwand is ma hoid z'groß. Aber von da Mesnerin werd i gschimpfd griang, weil ja jetz Frühling werd. Und wenns wärmer werd verlier i den Winterpelz und rund um den Altar is's hoid jetz a wenig haarig.
Da Pater Roy hat zuletzt an Pfarrer moi in da Schui vertretn. In der drittn Klass war er drin Er hat festgstellt, dass des lauter hochintelligente Kinder sand, weil de Kinder gmoand ham, dass da Pater Roy jünger ausschaut, wia da Pfarrer. Wahrscheinlich weil da Pater Roy immer so flott unterwegs is. I glaub de Drittklassler werdn vom Pfarrer a Strafaufgab griagt ham, wega dera "falschn" Schätzung.
Ja hoffentlich is de Krise boid umme. Wenn's warm werd, dann werd i oiwei hyperaktiv. Wer soidn des dann no aushoitn?
Wünsch euch ois Guade, Gottes Segen